
R E F E R A T   D E   A P R O B A R  E
privind elaborarea publicației de informare a administrației publice locale a municipiului Brad, ziarul ”Zarandul”



Prin Hotărârea Consiliului Local nr. 42/1998, cu modificările și completările ulterioare, a fost aprobată elaborarea ziarului „Zarandul”, precum și colectivul de redacție. 
Ziarul „Zarandul” este publicația de informare a administrației publice locale a municipiului Brad, înregistrată cu ISSN 1222-572x. 
Începând cu luna mai a anului 1993, ziarul funcționează fără întrerupere, în prezent însă într-un nou format față de cel inițial, având apariție lunară. 
Scopul publicației este de a asigura informarea corectă, transparentă și constantă a cetățenilor privind activitatea administrației publice locale a municipiului Brad, transmiterea de anunțuri de interes public, evenimente comunitare și alte informații de interes public, precum și de a întări legătura dintre administrația publică și comunitatea locală.
Având în vedere faptul că ziarul „Zarandul” reprezintă un mijloc de informare a comunității locale și un instrument de comunicare publică, consider că este necesară reglementarea clară și actualizată a modului de organizare, elaborare și funcționare a acestuia, prin aprobarea unui Regulament și, totodată, a unei structuri organizatorice, formată din colectiv de redacție și colectiv tehnic. 
Prin aprobarea acestui regulament, precum și a structurii organizatorice se va asigura un cadru organizatoric bine definit, care să permită desfășurarea activităților editoriale într-un mod clar, transparent și funcțional. Prin organizarea și coordonarea eficientă a activităților tehnice și administrative se va optimiza fluxul de lucru și se va asigura buna funcționare a publicației. Toate acestea vor contribui la o mai bună organizare a activității, la sporirea eficienței colectivului de redacție, la menținerea calității materialelor publicate, precum și la consolidarea încrederii cititorilor ziarului. Nu în ultimul rând, adoptarea regulamentului va garanta conformitatea cu cadrul legislativ aplicabil mass-mediei și va proteja interesul public prin furnizarea de informații corecte, echilibrate și responsabile.
Structura organizatorică a ziarului ”Zarandul”, propun să fie astfel:
 a.) Colectivul de redacție cu un număr impar de membri (5-7) care include: redactorul șef, redactorul-șef adjunct, secretarul și membrii (2 - 4).
 b.) Colectivul tehnic care poate fi format din: fotograf și grafician, editor de conținut, corector, personal administrativ și tehnic, orice altă persoană cu atribuții tehnice sau administrative necesare bunei funcționări a publicației.
Redactorul-șef și redactorul-șef adjunct vor fi numiți prin act administrativ, respectiv dispoziție a Primarului Municipiului Brad.
Membrii colectivului de redacție pot fi: personal din aparatul de specialitate al Primarului Municipiului Brad și din instituțiile și serviciile publice locale din subordinea Consiliului Local al Municipiului Brad, colaboratori sau voluntari, în funcție de nevoile editoriale.
Membrii colectivului de redacție care fac parte din aparatul de specialitate al Primarului Municipiului Brad, precum și din instituțiile și serviciile publice locale din subordinea Consiliului Local al Municipiului Brad  vor fi desemnați prin dispoziția Primarului Municipiului Brad. 
Pentru redactarea, editarea și tipărirea ziarului ”Zarandul”, promovarea online și distribuția acestuia, precum și pentru plata colaboratorilor, în conformitate cu prevederile legale în vigoare, vor fi alocate fonduri din bugetul local al Municipiului Brad.
În scopul acoperirii unor costuri privind elaborarea și publicarea ziarului ”Zarandul” vor putea fi identificate surse de cofinanțare prin sponsorizări, publicitate, parteneriate culturale sau alte surse. Sumele de bani astfel obținute se vor constitui venituri la bugetul local al Municipiului Brad și vor fi utilizate doar în acest scop.
În contextul celor de mai sus, am inițiat prezentul proiect de hotărâre prin care am propus aprobarea elaborării publicației de informare a administrației publice locale a municipiului Brad, ziarul ”Zarandul”, a Regulamentului de organizare, elaborare și funcționare, precum și a structurii organizatorice a acestui ziar și îl supun spre dezbatere și aprobare plenului Consiliului Local al Municipiului Brad în forma prezentată.
Ținând cont de faptul că legislația a suferit, de-a lungul timpului, mai multe modificări, am propus, de asemenea, ca, la data intrării în vigoare a prezentei hotărâri, să se abroge Hotărârea Consiliului Local nr. 42/1998, cu modificările și completările ulterioare.
În susţinerea propunerii mele invoc prevederile art. 26 și art. 30 din Constituția României, cu modificările și completările ulterioare, ale art. 74 privind apărarea drepturilor nepatrimoniale din Legea nr. 287/2009 privind Codul civil, republicată, cu modificările și completările ulterioare, ale Legii nr. 148/2000 privind publicitatea, cu modificările și completările ulterioare, ale Legii nr. 202/2002 privind egalitatea de șanse, republicată, cu modificările și completările ulterioare, ale Legii audiovizualului nr. 504/2002, cu modificările și completările ulterioare – prin analogie pentru conținutul informativ –, ale Legii nr. 186/2003 privind susținerea și promovarea culturii scrise, republicată, cu modificările și completările ulterioare, ale Codului Deontologic al Jurnalistului, ale Codului de reglementare al conținutului audiovizual emis de CNA, ale art. 129 alin. (1), alin. (2) lit. a), lit. d), ale alin. (7) lit. d) și lit. s) din O.U.G. nr. 57/2019 privind Codul administrativ, cu modificările și completările ulterioare, ale Legea nr. 554/2004 a contenciosului administrativ, cu modificările și completările ulterioare, precum și ale art. 7 alin. (13) din Legea nr. 52/2003 privind transparența decizională în administrația publică, republicată, cu modificările ulterioare.

